ดาวโจนส์,น้ำมัน,ทองสหรัฐปิดร่วงแรง
หุ้นดาวโจนส์ปิดร่วง 469.64 จุด วิตกเงินเฟ้อ - กังวลบอนด์ยีลด์พุ่ง ด้านราคาน้ำมันปิดลดลง 2.03 ดอลลาร์ ขณะที่ทองคำดิ่งหนัก46.6 ดอลลาร์
27 ก.พ. 2564

ดัชนีเฉลี่ยอุตสาหกรรมดาวโจนส์ปิดที่ 30,932.37 จุด ลดลง 469.64 จุด หรือ -1.50%, ดัชนี เอสแอนด์พี 500 ปิดที่ 3,811.15 จุด ลดลง 18.19 จุด หรือ -0.48% และดัชนี แนสแดค ปิดที่ 13,192.34 จุด เพิ่มขึ้น 72.91 จุด หรือ +0.56%
ดัชนีดาวโจนส์ตลาดหุ้นนิวยอร์กปิดร่วงลงอีกกว่า 400 จุดเมื่อวันที่ 26 ก.พ. นักลงทุนยังคงเทขายหุ้นออกมาท่ามกลางความวิตกเกี่ยวกับอัตราเงินเฟ้อและอัตราผลตอบแทนพันธบัตรสหรัฐซึ่งปรับตัวขึ้นใกล้ระดับสูงสุดในรอบ 1 ปี ทั้งนี้ อัตราผลตอบแทนพันธบัตรอายุ 10 ปีของสหรัฐปรับตัวลงสู่ 1.451% หลังพุ่งขึ้นแตะ 1.614% ในวันพฤหัสบดี โดยได้ส่งผลกระทบอย่างหนักต่อตลาดและหุ้นกลุ่มเทคโนโลยีซึ่งอ่อนไหวอย่างมากกับอัตราผลตอบแทนพันธบัตรที่เพิ่มขึ้น เนื่องจากมูลค่าหุ้นขึ้นอยู่กับผลประกอบการในอนาคตซึ่งจะได้รับผลกระทบเมื่ออัตราดอกเบี้ยปรับตัวขึ้น
สัญญาน้ำมันดิบเวสต์เทกซัส อินเตอร์มีเดียต หรือ ไลต์สวีตครูด งวดส่งมอบเดือน เม.ย. ร่วงลง 2.03 ดอลลาร์ หรือ 2.3% ปิดที่ 61.50 ดอลลาร์/บาร์เรล แต่ปิดตลาดในสัปดาห์นี้ เพิ่มขึ้น 3.8% และปิดตลาดทั้งเดือนก.พ. เพิ่มขึ้นเกือบ 18%
สัญญาน้ำมันดิบเบรนท์ (BRENT) ส่งมอบเดือนเม.ย.ซึ่งครบกำหนดส่งมอบแล้ว ลดลง 75 เซนต์ หรือ 1.1% ปิดที่ 66.13 ดอลลาร์/บาร์เรล แต่ปิดตลาดในสัปดาห์นี้ เพิ่มขึ้น 5.1% และปิดตลาดในเดือนก.พ.เพิ่มขึ้นมากกว่า 18% ขณะที่สัญญาน้ำมันดิบเบรนท์ส่งมอบเดือนพ.ค. ร่วงลง 1.69 ดอลลาร์ หรือ 2.6% ปิดที่ 64.42 ดอลลาร์/บาร์เรล
ทั้งนี้ สัญญาน้ำมันดิบถูกกดดันจากการที่ดอลลาร์แข็งค่าขึ้น
ราคาทองคำตลาดโคเม็กซ์ งวด ส่งมอบเดือนเม.ย. ร่วงลง 46.6 ดอลลาร์ หรือ 2.62% ปิดที่ 1,728.8 ดอลลาร์/ออนซ์ ซึ่งเป็นระดับปิดต่ำสุดนับตั้งแต่เดือนมิ.ย. 2563